2023 9 15
LT
Europos Sąjungos oficialusis leidinys
L 228/95
(8)
ataskaitinis laikotarpis prasideda 2023 m. spalio 1 d., todėl importuotojai ir netiesioginiai atstovai muitinėje turi mažai laiko užtikrinti, kad vykdytų pareigą teikti ataskaitas.
Galima užtikrinti sinergiją su stebėsenos ir ataskaitų teikimo sistemomis, kurias naudoja trečiųjų valstybių veiklos vykdytojai.
Todėl ribotą laikotarpį, t. y. iki 2024 m. pabaigos, turėtų būti leidžiama laikinai nukrypti nuo skaičiavimo metodų, naudojamų būdingojo išmetamo ŠESD kiekio ataskaitose.
Tas lankstumas turėtų būti taikomas, kai veiklos vykdytojui trečiojoje valstybėje taikoma su anglies dioksido apmokestinimo sistema susijusi privaloma stebėsenos ir ataskaitų teikimo sistema arba kitos privalomos stebėsenos ir ataskaitų teikimo sistemos, arba kai veiklos vykdytojas stebi įrenginio išmetamųjų teršalų kiekį, be kita ko, išmetamųjų teršalų kiekio mažinimo projekto tikslais;
(9)
ribotą laikotarpį, t. y. iki 2024 m. liepos 31 d., ataskaitas teikiantys deklarantai, kurie negalėtų gauti visos informacijos iš trečiųjų valstybių veiklos vykdytojų, kad galėtų pagal šio reglamento III priede nustatytą metodiką nustatyti importuojamų prekių faktinį būdingąjį išmetamą ŠESD kiekį, turėtų turėti galimybę naudoti alternatyvų būdingojo išmetamo ŠESD kiekio nustatymo metodą ir juo remtis;
(10)
pareiga teikti ataskaitas taip pat turėtų suteikti tam tikro lankstumo nustatant gamybos etapus įrenginiuose, kurie nesudaro didelės importuojamoms prekėms būdingo tiesiogiai išmetamo ŠESD kiekio dalies.
Tai paprastai būtų taikoma paskutiniams galutinės grandies plieno arba aliuminio produktų gamybos etapams.
Tokiu atveju turėtų būti numatyta nuostata, leidžianti nukrypti nuo pareigos teikti privalomas ataskaitas, ir gali būti nurodomos gamybos etapų, kuriuose tiesiogiai išmetamo ŠESD kiekio dalis neviršija 20 % viso importuojamoms prekėms būdingojo išmetamo ŠESD kiekio, apskaičiuotosios vertės.
Ta riba turėtų būti užtikrintas pakankamas lankstumas smulkiesiems veiklos vykdytojams trečiosiose valstybėse;
(11)
vienas iš pereinamojo laikotarpio tikslų – rinkti duomenis, kad įgyvendinimo akte pagal Reglamento (ES) 2023/956 7 straipsnio 7 dalį būtų išsamiau apibrėžta būdingojo netiesiogiai išmetamo ŠESD kiekio apskaičiavimo metodika, taikytina pasibaigus tam laikotarpiui.
Atsižvelgiant į tai, ataskaitų apie netiesiogiai išmetamą ŠESD kiekį teikimas pereinamuoju laikotarpiu turėtų būti atviras ir turėtų vykti taip, kad būtų galima pasirinkti tinkamiausią vertę iš tų, kurios išvardytos Reglamento (ES) 2023/956 IV priedo 4.3 skirsnyje.
Tačiau ataskaitų apie netiesiogiai išmetamą ŠESD kiekį teikimas neturėtų apimti ataskaitų, pagrįstų vidutiniu Sąjungos tinklo išmetamųjų teršalų faktoriumi, nes tą vertę Komisija žino;
(12)
pereinamuoju laikotarpiu surinkti duomenys turėtų būti ataskaitų, kurias Komisija turi pateikti pagal Reglamento (ES) 2023/956 30 straipsnio 2 ir 3 dalis, pagrindas.
Pereinamuoju laikotarpiu surinkti duomenys taip pat turėtų padėti nustatyti vienintelę po pereinamojo laikotarpio taikomą stebėsenos, ataskaitų teikimo ir tikrinimo metodiką.
Surinktų duomenų vertinimas visų pirma turėtų būti naudojamas Komisijos darbe, siekiant pakoreguoti metodiką, taikytiną pasibaigus pereinamajam laikotarpiui;
(13)
orientacinis baudų, kurios turi būti skiriamos ataskaitas teikiančiam deklarantui, nesilaikiusiam pareigos teikti ataskaitas, intervalas turėtų būti grindžiamas pereinamuoju laikotarpiu Komisijos pateiktomis ir paskelbtomis būdingojo išmetamo ŠESD kiekio, apie kurį nebuvo pranešta, numatytosiomis vertėmis.
Orientacinis didžiausias intervalas turėtų derėti su bauda, skiriama pagal Europos Parlamento ir Tarybos direktyvos 2003/87/EB (4) 16 straipsnio 3 ir 4 dalis, kartu atsižvelgiant į tai, kad pereinamuoju laikotarpiu pareiga taikoma tik duomenų teikimui.
Kriterijai, kuriuos kompetentingos institucijos turi taikyti nustatydamos faktinį baudos dydį, turėtų būti grindžiami pareigos teikti ataskaitas nevykdymo sunkumu ir trukme.
Komisija turėtų vykdyti PADKM ataskaitų stebėseną, kad galėtų pateikti preliminarų kompetentingoms institucijoms reikalingos informacijos vertinimą ir užtikrinti taikytinų baudų vienodumą;
(14)
siekiant užtikrinti veiksmingą pareigos teikti ataskaitas įgyvendinimą, Komisija turėtų sukurti elektroninę duomenų bazę – pereinamojo laikotarpio PADKM registrą pereinamuoju laikotarpiu teikiamai informacijai rinkti.
Pereinamojo laikotarpio PADKM registras turėtų būti PADKM registro sukūrimo pagal Reglamento (ES) 2023/956 14 straipsnį pagrindas;
(4) 2003 m. spalio 13 d. Europos Parlamento ir Tarybos direktyva 2003/87/EB, nustatanti šiltnamio efektą sukeliančių dujų emisijos leidimų sistemą Sąjungoje ir iš dalies keičianti Tarybos direktyvą 96/61/EB (OL L 275, 2003 10 25, p. 32).